CELEX: 62008TN0076
Language: el
Date: 2008-02-15 00:00:00
Title: Υπόθεση T-76/08: Προσφυγή της 15ης Φεβρουαρίου 2008 — E.I. du Pont de Nemours κ.λπ. κατά Επιτροπής

9.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 116/22
            
         Προσφυγή της 15ης Φεβρουαρίου 2008 — E.I. du Pont de Nemours κ.λπ. κατά Επιτροπής
   (Υπόθεση T-76/08)
   (2008/C 116/40)
   Γλώσσα διαδικασίας: η αγγλική
   Διάδικοι
   
      Προσφεύγουσες: E.I. du Pont de Nemours and Company (Wilmington, Ηνωμένες Πολιτείες της Αμερικής), DuPont Performance Elastomers LLC (Wilmington, Ηνωμένες Πολιτείες της Αμερικής), DuPont Performance Elastomers SA (Γενεύη, Ελβετία) (εκπρόσωποι: J. Boyce και A. Lyle Smythe, Solicitors)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει το άρθρο 1, στοιχείο β', της προσβαλλομένης αποφάσεως, καθόσον με αυτό κρίθηκε ότι η E.I. DuPont μετείχε στην παράβαση·
            
         
               —
            
            
               να ακυρώσει το άρθρο 2, στοιχείο β', της προσβαλλομένης αποφάσεως, καθόσον με αυτό επιβλήθηκε πρόστιμο στην E.I. DuPont·
            
         
               —
            
            
               να μειώσει τα πρόστιμα που επιβλήθηκαν στις προσφεύγουσες βάσει του άρθρου 2, στοιχείο β', της προσβαλλομένης αποφάσεως, και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες ζητούν τη μερική ακύρωση της αποφάσεως της Επιτροπής C(2007) 5910 τελικό, της 5ης Δεκεμβρίου 2007 (υπόθεση COMP/F/38.629 — ελαστικό χλωροπρενίου), με την οποία η Επιτροπή έκρινε ότι οι προσφεύγουσες, μαζί με άλλες επιχειρήσεις, παρέβησαν το άρθρο 81 ΕΚ και το άρθρο 53 της Συμφωνίας περί του Ευρωπαϊκού Οικονομικού Χώρου μετέχοντας σε ενιαία και διαρκή συμφωνία και/ή εναρμονισμένη πρακτική στον τομέα του ελαστικού χλωροπρενίου.
   Προς στήριξη της προσφυγής τους, οι προσφεύγουσες ισχυρίζονται ότι η Επιτροπή υπέπεσε σε πρόδηλη πλάνη εκτιμήσεως περί των πραγματικών περιστατικών, υπέπεσε σε νομική πλάνη και δεν αιτιολόγησε επαρκώς την απόφασή της, καθόσον:
   
               —
            
            
               έκρινε ότι η προσφεύγουσα E.I. DuPont ήταν υπεύθυνη για τη συμμετοχή της κοινοπραξίας DuPont Dow Elastomers στη σύμπραξη και όσον αφορά τη χρονική περίοδο μετά τη μεταβίβαση του συνόλου των σχετικών με ελαστομερή υλικά επιχειρηματικών δραστηριοτήτων της E.I. DuPont, συμπεριλαμβανομένων των σχετικών με το ελαστικό χλωροπρενίου, στην DuPont Dow Elastomers·
            
         
               —
            
            
               επέβαλε εκπροθέσμως πρόστιμο στην E.I. DuPont για τη χρονική περίοδο προ της μεταβιβάσεως των σχετικών με ελαστομερή υλικά δραστηριοτήτων της στην DuPont Dow Elastomers·
            
         
               —
            
            
               δεν απέδειξε ότι συνέτρεχε έννομο συμφέρον για την έκδοση αποφάσεως κατά της E.I. DuPont στην υπό κρίση απόφαση·
            
         
               —
            
            
               δεν απέδειξε την ύπαρξη συμφωνίας ή συνεννοήσεως μεταξύ της Bayer και της DuPont Dow Elastomers όσον αφορά την παύση λειτουργίας εργοστασίων·
            
         
               —
            
            
               χρησιμοποίησε, κατά τον υπολογισμό του προστίμου αναλόγως της διάρκειας της παραβάσεως, συντελεστή 6.5, ο οποίος αντιστοιχεί σε έξι έτη και έξι μήνες, μολονότι η διάρκεια της συμμετοχής της DuPont Dow Elastomers ήταν μόνον έξι έτη και ένας μήνας·
            
         
               —
            
            
               δεν παρέσχε στις προσφεύγουσες τη μέγιστη δυνατή μείωση του προστίμου για λόγους επιείκειας κατά 30 %, και
            
         
               —
            
            
               έκρινε ότι ένας εργαζόμενος της DuPont Dow Elastomers μετείχε στη σύμπραξη.